ત્યારબાદ બાહુબલીભગવાનની બે પૂજા થઈ અને ગુરુદેવે તેમ જ બેનશ્રીબેને ભક્તિ કરાવી. એ રીતે આનંદપૂર્વક યાત્રા કરીને નીચે આવ્યા, ત્યાં દક્ષિણદેશની જનતાએ ઉમંગપૂર્વક ગુરુદેવને ગામમાં ફેરવીને સ્વાગત કર્યું. સ્વાગત પૂરું થતાં કન્નડ બાલિકાઓએ દીપક ને પુષ્પ વગેરેથી ગુરુદેવનું સન્માન કર્યું, તેમ જ કન્નડ ભાષામાં સ્વાગત-ગીત ગાયું. પાંચ વર્ષ પહેલાની યાત્રા વખતે બાહુબલીપ્રભુના અભિષેકની ઉછામણીમાં જે દશહજાર રૂ. જેટલી રકમ થયેલી તેમાંથી અહીં ચાર રૂમનું એક મકાન બંધાયું છે, જેનું નામ "શ્રી કાનજીસ્વામી યાત્રિકાશ્રમ" છે. ગુરુદેવનો ઉતારો તેમાં જ હતો. ગુરુદેવની પધરામણી વખતે તેનું ઉદ્‍ઘાટન થયું હતું. બપોરના પ્રવચનમાં ગુરુદેવે બાહુબલીભગવાનની જીવનદશાનું અદ્‍ભુત ભાવભીનું વર્ણન કર્યું. રાત્રે ફરીને પર્વત ઉપર જઈને સૌએ ફોક્સ લાઈટના પ્રકાશમાં બાહુબલીનાથની પાવનમુદ્રાના દર્શન કર્યા... અહા, ફરીફરીને દર્શન કરતાં અવનવા ભાવો જાગે છે. ગુરુદેવને પણ ખૂબ જ પ્રસન્નતા થતી હતી. અગાશીમાં બાહુબલીસ્વામીની મુદ્રા સામે મીટ માંડીને ગુરુદેવે ભાવભીના ચિત્તે અતીવ પ્રસન્નતાથી કહ્યું : વાહ ! એમના મુખ ઉપર જુઓને ! કેવા અલૌકિક ભાવ તરવરે છે ! પુણ્યનો અતિશય, ને પવિત્રતા પણ અલૌકિક... બંને દેખાઈ આવે છે. જ્ઞાન અંતરમાં એવું લીન થયું છે કે બહાર આવવાનો અવકાશ નથી. વીતરાગભાવમાં જ્ઞાન લીન થયું છે. મુખ ઉપર અનંત આશ્ચર્યવાળી વીતરાગતા છે; જાણે ચૈતન્યની શીતળતાનો બરફ !! અત્યારે દુનિયામાં એનો જોટો નથી. - આવા આવા અનેક ઉદ્‍ગારો ગુરુદેવે કાઢ્યા. બાહુબલીનાથના દર્શનની ઊર્મિઓ વાણીમાં કઈ રીતે વ્યક્ત કરવી એ જાણે સૂઝતું ન હતું. પછી બાહુબલીપ્રભુની ઘણી ઘણી ભક્તિ થઈ. પૂ.બેનશ્રીબેને પણ અનેરા ઉમંગથી ભક્તિરસ રેલાવ્યો. ગુરુદેવ સાથે ફરીફરીને આ બાહુબલીનાથની યાત્રા કરતાં તેઓશ્રીને અને સમસ્ત યાત્રિકોને અપાર હર્ષોલ્લાસ થતો હતો. બાહુબલીદર્શનમાં ગુરુદેવનો આજનો પ્રમોદ કોઈ અનેરો હતો. આમ બહુ જ આનંદથી બાહુબલીનાથને નીહાળીને, ભક્તિ કરીને તથા બીજી યાત્રા પૂરી કરીને સૌ નીચે આવ્યા.... અને બાહુબલીનાથના વૈરાગ્યજીવનની કથા સાંભળીને સૌ સૂઈ ગયા.